Det nye livreddertårn på Palmestranden er udstyret med en hjertestarter, rescue boards og andet førstehjælpsudstyr, og de specialuddannede kystlivreddere vil være på vagt hver dag i dagtimerne. - Sidste år gennemførte livredderne i TrygFonden Kystlivredning 24.556 aktioner, hvoraf vi betegner de 37 som livreddende. Det vidner om, at livredderne gør en væsentlig forskel for badegæsternes sikkerhed, siger René Højer, som er områdechef for sikkerhed og ansvarlig for bade- og vandsikkerhed i TrygFonden. TrygFonden har i samarbejde med Statens Institut for Folkesundhed netop offentliggjort TrygFondens årlige, nationale druknestatistik. Rapporten viser blandt andet, at antallet af druknede som følge af badeulykker ikke er faldet siden 2001, og i perioden 2001-2009 skete knap hver femte drukneulykke i forbindelse med badning ved kysterne. - Det er en rigtig god idé at lære de fem baderåd at kende og samtidig skippe de gamle myter, der fx siger, at det er sikkert at gå ud i vandet, til det når navlen. Der er ikke to strande, der er ens, fortæller René Højer.

Referat:
Mandag formiddag indviede Trygfonden et nyt livreddertårn på den berømte Palmestrand i Frederikshavn. Badesæsonen er skudt i gang.